RESOLUCIÓN do 7 de outubro de 2004, da Delegación Provincial de Pontevedra, pola que se dispón o rexistro, o depósito e a publicación, no Diario Oficial de Galicia, do convenio colectivo da empresa Real Aero Club de Vigo.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 19/11/2004

Visto o texto do convenio colectivo da empresa Real Aero Club de Vigo, con nº de código 3600022 que tivo entrada no rexistro único do edificio administrativo da Xunta de Galicia en Vigo o día 17-9-2004, subscrito en representación da parte económica pola representación da empresa, e da parte social, polo delegado de persoal, en data 17-12-2003, de conformidade co disposto no artigo 90.2º e 3º, do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial,
ACORDA:
Primeiro.-Ordenar a súa inscrición no libro de rexistro de convenios colectivos de traballo, desta delegación provincial, e a notificación ás representacións económica e social da comisión negociadora.
Segundo.-Ordenar o seu depósito no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
Vigo, 7 de outubro de 2004.
Joaquín Macías Sánchez
Delegado provincial de Pontevedra
Convenio colectivo de traballo para a empresa
Real Aero Club de Vigo
Condicións xerais.
Artigo 1º.-Ámbito de aplicación.
Este convenio regulará a partir da data da súa entrada en vigor, as relacións laborais entre a empresa Real Aero Club de Vigo e os seus produtores.
Artigo 2º.-Vixencia.
Sen prexuízo da entrada en vigor por aprobación da autoridade laboral e publicación no BOP, os seus efectos económicos comezarán a rexer a partir do 1 de xaneiro de 2004.
Artigo 3º.-Duración e prórrogas.
A duración deste convenio será dun ano, contando a partir da data da súa entrada en vigor, ata o 31 de decembro de 2004. Este convenio entenderase denunciado para todos os efectos desde o 1 de xaneiro de 2004, data en que as partes se comprometen a iniciar as negociacións dun novo convenio. Se no transcurso deste ano 2004 se asinase un convenio de ámbito provincial no sector de espectáculos e deportes, a partir desa data sería necesario unha nova negociación.
Condicións laborais.
Artigo 4º.-Vacacións.
O persoal comprendido no presente convenio desfrutará dun período anual de vacacións de trinta días naturais.
Artigo 5º.-Días non recuperables.
Os días non recuperables considéranse como horas extras, independentemente de que coincidan en descanso semanal, debendo seren aboadas nos meses que corresponda ao 175%. Terán esta mesma consideración os días 24 e 31 de decembro.
Artigo 6º.-Horario laboral.
O horario de traballo nas distintas seccións do club estenderase, con carácter xeral, desde as 7.00 da mañá, ata as 12.00 da noite de luns a venres e 1.30 horas da madrugada os sábados. Dentro destas horas desenvolverase a xornada legal de 40 horas semanais por traballador. Para tal efecto, e con referencia a cada unha das actividades que o club desenvolve, establécese o cadro horario específico para cada unha daquelas, que se xunta a este convenio.
Artigo 7º
Os traballadores que presten os seus servizos en domingo, terán dereito a desfrutar un domingo de cada tres.
Artigo 8º.-Uniformes.
A empresa dotará o persoal con uniforme completo, incluído calzado adecuado, cada ano. Aos traballadores que realicen o seu traballo no campo, a empresa proveraos con roupa de abrigo e de auga.
Artigo 9º.-Vestiario e aseo.
A empresa poñerá ao servizo do persoal vestiarios e aseos, dotados de armarios, duchas e demais accesorios propios deste servizos, nas instalacións de Peinador, así como no local da rúa Reconquista.
Artigo 10º.-Excedencias.
O persoal afectado por este convenio, que leve dous anos ao servizo efectivo da empresa, terá dereito a solicitar excedencia voluntaria por un prazo non inferior a un mes, nin superior a cinco anos, estando abrigada a empresa ao reingreso do excedente que o solicite, polo menos cun mes de antelación da terminación do tempo de excedencia, e non poderá volver á situación de excedencia voluntaria ata trans
corridos dous anos da terminación da excedencia. Ben entendido que a obrigatoriedade por conta da empresa de reincorporar ao excedente é inescusable, contratando para estes supostos unha persoa que substitúa o excedente cun contrato da mesma duración da excedencia.
Artigo 11º.-Licenzas.
O persoal terá dereito a que se lle conceda permiso, con percepción dos salarios correspondentes, nos seguintes casos polo tempo que se expresa:
1. Catro días por falecemento do cónxuxe, pais, fillos e pais do cónxuxe.
2. Dous días por falecemento de irmáns, irmás políticos, netos e avós.
3. Un día por voda de fillos ou irmáns.
4. Catro días por parto de esposa.
5. Vinte días por voda do interesado.
6. Dous días por enfermidade grave, internamento en centro hospitalario ou falecemento de parentes ata o 2º grao de consanguinidade ou afinidade. En desprazamentos fóra da provincia, dous días máis.
Artigo 12º.-Revisión médica.
A empresa efectuará aos seus traballadores unha revisión médica cada ano, sempre e cando esta veña solicitada a través do delegado de persoal.
Artigo 13º.-Comedores.
A empresa porá á disposición do persoal que teña que comer no centro de traballo un local adecuado.
Condicións económicas.
Artigo 14º.-Retribucións.
Na táboa salarial anexa sinálanse as retribucións correspondentes a cada categoría do persoal. As ditas retribucións serán consideradas como base de cálculo para todos os efectos.
Artigo 15º.-Antigüidade.
Os aumentos periódicos por ano de servizo consistirán en trienios do 10% para o primeiro e do 6% para o segundo, ata un máximo do 60%. O tanto por cento calcúlase sobre o salario base, sempre dentro dos límites que marca a lei.
Artigo 16º.-Pagas extraordinarias.
O persoal afectado polo presente convenio recibirá anualmente tres pagas extraordinarias, polo importe dunha mensualidade, que serán efectivas nos días 31 de marzo, 17 de xullo e 15 de decembro.
Artigo 17º.-Incapacidade temporal.
Nos casos de enfermidade ou accidente que produza internamento en centro asistencial, a empresa aboaralles aos traballadores afectados unha cantidade que engadida ás prestacións que aboa a Seguridade Social, complete o 100% do seu salario real, por incapacidade temporal. Tamén se aboará o dito 100% nos casos de accidente laboral producido dentro do centro de traballo, a partir do 5º día de baixa.
Artigo 18º.-Nocturnidade.
Establécese un complemento de nocturnidade polos traballos realizados despois das 22 horas, con exclusión dos correspondentes aos serenos, nunha
cantidade de 49,13/58,01 euros mensuais, facéndoo constar na nómina dos traballadores afectados por aquela circunstancia. Este complemento incrementarase cada ano co tanto por cento acordado na táboa salarial.
Artigo 19º.-Mantenza.
A empresa aboará por este concepto 192,20 euros mensuais. Esta cantidade incrementarase anualmente na mesma porcentaxe en que se incrementa a táboa salarial.
Artigo 20º.-Bolsas.
A empresa establece para axuda dos estudos dos fillos dos produtores dúas bolsas anuais por un importe de 225,32 euros cada unha. Para tal efecto, durante o mes de agosto de cada ano, os produtores interesados presentarán documentación de méritos escolares do beneficiario, para quen se solicita indefectiblemente as notas obtidas no curso anterior. Para poder beneficiarse delas, as notas terán que alcanzar un nivel mínimo de aprobado.
Artigo 21º.-Premio de xubilación.
Chegada a idade de xubilación e no momento en que o traballador cese na empresa, percibirá un premio equivalente ao importe de dúas mensualidades do seu último salario en activo, no caso de que levase a servizo efectivo dela máis de cinco anos e menos de dez. Este premio elevarase á cifra de tres mensualidades no suposto de que os anos ao servizo efectivo dela fosen de dez.
Se o traballador falecese antes da súa xubilación, cumprindo calquera dos dous prazos de servizo efectivo na empresa que sinala o parágrafo anterior, a indemnización será percibida polo seu cónxuxe, ou no seu defecto polos fillos ou os ascendentes maiores de 70 anos. Nestes casos os importes de indemnización serán de tres mensualidades, se o servizo efectivo do traballador na empresa estivese comprendido entre os 5 e os 10 anos; de 6 mensualidades entre os 10 e os 15 anos; de 9 mensualidades entre os 15 e os 20 anos e 12 mensualidades de 20 en diante.
Para efectos aclaratorios terá a consideración de mensualidade o último salario, a suma dos cenceptos de salario base máis antigüidade.
Artigo 22º.-Complemento de transporte.
Establécese un complemento de transporte para o persoal de campo nunha contía de 38,44 euros, que se aboarán mensualmente nos doce meses do ano. Este concepto incrementarase anualmente na mesma porcentaxe en que se incremente a táboa salarial.
Artigo 23º.-Bolsa de nadal.
Os traballadores percibirán da empresa a bolsa de nadal en decembro.
Disposicións derradeiras.
Artigo 24º.-Lexislación subsidiaria.
En todo o non previsto neste convenio haberá que aterse ao que dispón a regulamentación de traballo para os locais de espectáculo e deportes, e demais de xeral aplicación.
Artigo 25º
Con idéntico termo de vixencia do convenio, queda constituída unha comisión paritaria co cometido específico de coñecer e pronunciarse sobre cantas cuestións de interpretación sobre o estipulado nel lle sexan formalmente sometidas. A comisión estará composta por dous membros, dos cales cada unha das partes designará un. Os ditos membros designados por cada parte deberán ter pertencido á comisión negociadora do convenio.
Os pronunciamentos da comisión non privarán do dereito ao uso das vías administrativas ou xurisdicionais.
Artigo 26º
Este convenio está asinado polo delegado de persoal e polo secretario.
Polo delegado de persoalPola empresa
Táboa salarial 2004
Incremento 3%*
* A diferenza co IPC real de 2004, ratearase no 2005.
Oficial de 3.A:668,96 A
-Persoal administrativo:
Xerente:857,60 A
Oficial 1ª administrativo:735.30 A
Auxiliar administrativo:643,44 A.
-Persoal campo:
Xardineiro xefe:685,15 A
Xardineiro:643,44 A.
Peón: 43,44 A
-Persoal subalterno:
Conserxe:668,95 A
Sereno:643,44 A.
Persoal limpeza:643,44 A
Master Caddy:643,44 A
-Persoal bar:
Cociñeiro:643,44 A
Camareiro:643,44 A
-Complemento transporte: 38,44 A
Polo delegado de persoalPola empresa
Cadro horario
-Sección camareiros Reconquista.
Días laborables: das 16.00 h ás 23.00 horas.
Sábados: das 16.00 h ás 24.00 horas.
Os descansos son alternos.
-Sección limpeza.
Local Reconquista: das 8.00 h ás 12.00 h e das 17.00 h ás 20.00 h.
Peinador: de luns a venres das 8.00 h ás 14.00 h.
Sábado das 8.00 h ás 14.00 h e das 22.00 h ás 1.00 h (mañá)
-Sección xardinería.
Inverno: meses de setembro a maio.
Das 8.30 h ás 12.30 h e das 14.00 h ás 18.00 h da tarde.
Con descanso de 20 minutos para o bocadillo.
Verán: meses de xuño a agosto.
Das 7.00 h ás 15.00 h.
Con descanso de 20 minutos para o bocadillo.
-Sección oficina.
Inverno: meses de outubro a marzo.
Das 9.00 ás 15.00 horas para cubrir Master Cady e oficina.
Das 9.00 ás 13.30 e das 14.30 ás 18.30 horas para oficina.
Verán: meses de abril a setembro.
Das 9.00 ás 15.00 horas para cubrir Master Cady e oficina.
Das 9.00 ás 13.30 e das 14.30 ás 19.30 horas para oficina.
O horario de cubrir Master Cady, será realizado en semanas alternas, polo persoal de oficina.
Sereno: das 22.00 h da noite ás 7.00 h da mañá.
Master Caddy: das 8.00 h da mañá ás 22.00 h da tarde.
-Persoal bar Peinador.
Inverno: das 10.00 h da mañá ás 21.00 h da tarde.
Verán: das 10.00 h da mañá ás 22.00 h da tarde.
Polo delegado de persoalPola empresa